《和伯高弟梦宗氏子寄生舍下》
宋代·阳景春

黑貂敝色嗟苏郎，苦茶两饼话难详。
老妪糟糠未鼎肉，漫劳戏彩啼其傍。
造物寄意知何许，慈竹生舍贻吉祥。
晚年慰见万事足，无乃宗子为小阳。
当时顾后悲不孝，今日儿女还成行。
难弟二珠奇男子，已角既鹿未角麞。
先人有后欲昌炽，绎思为善宁无常。
菊开佳色采盈手，酒浮蚁绿仍鹅黄。
喜有诗书起门户，佳兴吹入秋风长。

作者简介：阳景春（一一五二～一二○五），字伯震，号龙潭居士，合州巴川（今重庆铜梁东南）人。枋父。曾预孝宗乾道二年（一一六六）礼部试。宁宗庆元二年（一一九六），为巴州难江尉。五年，调监南平军南川镇酒税。嘉泰四年十二月六日卒，年五十三。事见《字溪集》附录《纪年录》、《字溪先生阳公行状》。今录诗二首。